‘ज्ञानरंजन की कहानी कला की विषेशता है कि कहानी में स्वयं कहानीकार की उपस्थिति होते हुए भी वह दिखाई नहीं देता। सभी पात्र अपना-अपना जीवन चला रहे हैं या भोग रहे हैं। उसके बीच जीवन के बीच निस्पृहता और सम्पृक्ति के द्वंद्व चलते रहते हैं।’ 6 नई कहानी के कथाकारों के बीच से निर्मल वर्मा ने अपने लिए खास जगह बनाई और साठोत्तरी कहानी के रचनाकारों के बीच से ज्ञानरंजन ने। और यही कारण है कि अक्सर दोनों की तुलना की जाती है। अपने आंदोलन और दौर के प्रमुख रचनाकार होने के नाते लेखकों की तुलना होना स्वाभाविक है, लेकिन ऐसा करना उचित नहीं जान पड़ता क्योंकि दोनों ही रचनाकारों की दृष्टि अलग रही है, दोनों ने अलग शैलियों का प्रयोग करके अपनी रचनाएँ कीं। तुलनाओं का इसलिए भी कोई रचनात्मक महत्व नहीं होता कि हर रचनाकार अपने आप में अलग होता है। उसके बाद भी तुलनाओं को रोका नहीं जा सकता। इसी क्रम में निर्मल वर्मा और ज्ञानरंजन की तुलनाएँ होती रहती हैं। नामवर सिंह का मानना है कि ज्ञानरंजन में सामाजिक चेतना निर्मल वर्मा के मुकाबले कहीं ज्यादा है, हालांकि वह कहानी के क्षेत्र में निर्मल के अवदान को ज्यादा बड़ा मानते हैं। उनके अनुसार, यदि निर्मल ने ‘घंटा’ जैसी कहानी नहीं लिखी है, तो ज्ञानरंजन ने भी ‘लंदन की एक रात’ या ‘दूसरी दुनिया’ जैसी कहानी नहीं लिखी है। 75